  

**Предлог Амандманска измена на Нацрт Законот за заштита и благосостојба на животните, која се однесува на третманот на бездомните кучиња**

**Поднесува: Здружение за заштита на животни „Анима Мунди“, поддржано од:**

**Здружение за заштита на животни „ Глас за животните“, Велес**

**Здружение за заштита на животни „Мали Херои “ Битола**

**АМАНДМАН 18**

1. Во членот 28 ставот 4 СЕ МЕНУВА И ГЛАСИ

**“Контрола на популацијата на кучињата скитници, во општината, општините во градот Скопје, односно градот Скопје** **ќе се спроведе преку ограничување на нивната репродукција односно преку примена на програмата *Залови-вакцинирај-стерилизирај-врати.* Кучињата привремено сместени во прифатилиштата треба да бидат кастрирани, односно ојаловени, здравствено третирани, превентивно заштитени согласно со прописите од областа на ветеринарното здравство и повторно вратени во реонот од каде што биле заловени. Кучињата треба да бидат идентификувани, соодветно трајно и видливо обележани на начин кој нема да предизвика непотребна болка или страдање”**

* По ставот (4) од истиот член се додава нов став (5) кој гласи:

**(5) Асоцијациите и организациите за заштита на животните се вклучени во спроведувањето на методите за контрола на популацијата на бездомни кучиња и мачки;**

* Ставовите 5 и 6 стануваат 6 и 7. Во ставот 7 се бришат зборовите “и нерегистрирани кучиња” По ставот 7 се додаваат нови ставови 8,9,10,11 и 12 кои гласат:
* **Надлежниот доктор по ветеринарна медицина е должен да укаже медицинска помош на куче кое е болно, повредено и страда.**
* **Се забранува еутаназија на здрави животни, животни кои се излечиво болни, животни за кои постои интерес да бидат вдомени.**
* **Во случаи кога кога конзорциум од три доктори по ветеринарна медицина ќе дадат идентично мислење и проценат дека излекувањето на животното е невозможно поради сериозно или неизлечиво заболување и неговиот понатамошен живот би бил исполнет со болка, се дозволува еутаназија на кучето.**
* **Доколку постои интерес од правни или физички лица за превземање грижа за кучето предвидено за еутаназија, прифатилиштето е должно истото да го отстапи, а понатамошните трошоци ги превзема оној кој ја превзема** грижата за кучето.
* Еутаназијата ја изведува надлежниот ветеринар

Ставовите 7 и 8 од нацрт законот стануваат 13 и 14, по кои се додаваат уште два нови става 15 и 16, кои гласат:

**15. Установите и прифатилиштата од став 1 од овој член имаат обврска да ги огласуваат заловените кучиња и/или мачки најмалку еднаш неделно за истите да може лесно да си најдат дом;**

 **16. Сите установи и прифатилишта од став 1 од овој член дозволуваат и поттикнуваат соработка со здруженијата за заштита на животни и граѓаните, охрабруваат влез на волонтери**

Ставовите 9 и 10 од нацрт-законот стануваат 17 и 18

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ОБРАЗЛОЖЕНИЕ**

**Справување со бездомните животни: анализа на овој феномен и потенцијални решенија**

Сегашниот начин на справување со бездомните кучиња во Македонија е несомнено негативен. Со години земјата има политика на убивање како начин на справување со популацијата напуштени кучиња и мачки без забележителни резултати ниту во намалување на нивниот број ниту, пак, очигледно, во создавање на одговорни сопственици, ниту во однос на едукација за позитивен соживот меѓу луѓето и животните.
Сторените масакри се документирани и најстрого осудени од страна на многу македонски граѓани, организации за благосостојбата на животните, како и иселеници и туристи. Покрај тоа, централните и локалните власти имаат потрошено огромни средства за оваа цел.

**6.1 Прашања поврзани со бездомните животни**

Иако овој феномен е надминат или ставен под контрола во многу земји, постојат големи области во Европа каде што проблемот со бројот на бездомни кучиња и мачки сѐ уште не е решен.

Драматичната ситуација во шпанското прифатилиште со политика за убивање Perreras, низ романските улици и нечовечкото насилство извршено по повод последното Европско првенство во фудбал во Украина беа причина за уште посилен притисок од страна на луѓето кои бараат надлежните да престанат со ваквите бескрајни масакри.

Но, не е само етичкиот аспект во прашање:

* Јавно здравје: идентификувани се повеќе од 100 зоонозни болести, патогени кои се пренесуваат од кучиња и мачки на човекот и други животни;
* Загадување на животната средина: оставање на екскретите во населени области и генетско загадување на популацијата на диви животни;
* Непријатни фактори: бучава и мирис;
* Див свет: ловење диви цицачи и птици;
* Штета на имот и добиток;
* Благосостојба на животните: повреди од сообраќајни несреќи, агресивни конфронтации и тепачки со кучиња, болести од неухранетост, малтретирање и насилство од страна на човекот;
* Организиран криминал: нелегално одгледување и трговија со животни, особено од источните европски земји;
* Заштита на потрошувачите: често деца и постари луѓе, сопствениците на животни и љубители на животни или обични граѓани се постојано изложени на насилство и злоупотреба на животни, понекогаш и самите тие се директно загрозени и вербално или дури и физички нападнати од страна на *ловците на кучиња* и агресивните луѓе.

Сериозноста на оваа појава е особено голема во источните европски земји бидејќи често е во спротивност со параметрите за пристапување кон ЕУ главно во врска со политиките за урбана животна средина.

Многупати Европскиот парламент (глас на милиони граѓани) ги повика европските и националните институции да промовираат и спроведуваат долгорочни политики насочени кон конкретни цели за да се заштитат и животните и луѓето.

**6.2. Да нема повеќе бездомни животни, како да се постигне оваа цел?**

Постојат многу можни стратегии за решавање на проблемот со бездомни животни. Да разгледаме некои од нив:

• Игнорирање на феноменот: Ако надлежните одлучат да не се соочат со ова прашање, луѓето би очекувале дека бројот на бездомни животни значително ќе се зголеми. Сепак, ова нема да се случи поради одредени фактори –како што се на пример, храна, вода и територија– кои постојат и бидејќи се ограничени на конкретната област може да преживеат само одреден, максимален број на единки. **Нема големи трошоци, нема придобивки.**

• Убивање на животните: Доколку локалните власти одлучат да ги убиваат бездомните животни, ќе постигнат само преживеаните примероци да се размножуваат побрзо и повторно бројот на бездомни животни ќе го достигне максималниот број за конкретната област.

Оваа стратегија, покрај тоа што е во спротивност со Европската конвенција за заштита на животните, е многу понегативна од првата во однос на етичкиот, едукативниот и економскиот аспект. Затоа, не изненадува фактот дека таму каде што овој пристап наоѓал и сѐ уште наоѓа примена (како што е случајот во Македонија) многу од јавните пари циклично залудно се трошат, а се развива насилно и сурово однесување кон животните од страна на локалното население. **Огромни трошоци, нема придобивки**.

• Заловување на животните и чување во прифатилишта: Оваа стратегија е несомнено похумана, но тоа е палијативен третман, бидејќи нејзините ефекти можат да траат само неколку месеци, додека не се достигне максималниот капацитет на единки. Меѓутоа, ако оваа стратегија се применува заедно со други позитивни политики, на подолг рок ќе се постигнат забележителни резултати. Трошоците на таква програма се многу високи, ако не се спроведува правилно, меѓутоа се разумни, ако се работи правилно. **Високи / разумни трошоци, без/ со некакви придобивки**.

• Идентификација и регистрација: создавање на регистар на кучиња и мачки кој им овозможува бележење на сите животни со микрочип гарантира нискобуџетно управување со феноменот на бездомни животни.

Покрај тоа, чипувањето е моќна алатка за сопствениците на животни и претставува пречка за напуштање на животните. Сепак, тоа е неефикасен систем, ако не се спроведува заедно со други иницијативи за намалување на бројот на бездомните животни. **Ниски трошоци, голем број на придобивки**.

• Стерилизација: Светската здравствена организација, како и најважните и сериозни НВО-и тврдат дека стерилизација е единствен валиден и ефикасен начин да се управува со бројот на бездомни кучиња и мачки. Примената на овој метод овозможува примена на практики за контрола на популацијата на бездомни животни со кои се почитуваат благосостојбата на животните, здравјето на јавноста и малиот буџет. Ослободување на животните на местото каде што се најдени создава здрави животни и ги задржува непроменети не само изворите на храна, туку и пристапот до прифатилиште и со сето ова се избегнува доаѓањето на болни и нестерилизирани животни во целните области. **Разумни трошоци, огромни придобивки**.

**6.3 Популација на бездомни животни: од каде доаѓаат?**

Властите во многу земји веруваат дека единствениот начин да се задржи под контрола популацијата на бездомни животни е истите да се убијат. Меѓутоа, како што беше споменато погоре, ова е многу скап и целосно бескорисен метод: убивањето на животните ги отстранува (за кратко време) симптомите, но нема ни минимално влијание врз причините за овој феномен.

Всушност, воопшто не изненадува тоа што во оние земји каде што овој метод секогаш или во голема мера се користи, проблемот со бездомните животни сѐ уште не е решен, додека онаму каде што се применуваат другите политики проблемот е делумно или целосно надминат.

Но, кои се причините за појава на бездомни кучиња? Еве некои:

• Неодговорно сопствеништво;

• Недостиг на образование за урбаната средина;

• Недостиг на образование за правата на животните;

• Несоодветно управување со (јавни / приватни) прифатилишта.

**6.4 Како да го решиме прашањето на бездомните животни?**

Ако сакаме да се ​​справиме со проблемот на бездомните кучиња и ако имаме намера да постигнеме забележителни резултати на долг рок, од клучно значење е спроведување на структуиран и комплексен систем кој опфаќа услуги од законодавен, образовен, правен и здравствен аспект.

Од законска гледна точка следниве точки се од суштинско значење:
• Да се прекине со сите непотребни, нехумани и скапи кампањи за убивање на животните;
• Да се ​​создаде јавна база на податоци од домашни миленици;

• Да се ​​налага идентификација и регистрација на животните со сопственик;

• Да се ​​налага идентификација на животни сместени во прифатилишта и на оние кои се стерилизирани/ кастрирани и пуштени;

• Да се ​​налага вакцинација против зоонотски заболувања што може да го загрозат здравјето на луѓето;

• Да се ​​забрани и да се казнува суровост и злоупотреба на миленици;

• Да се ​​воспостави закон за држење на поводник;

• Да се ​​регулира дејноста на пет-шоповите и одгледувачниците;

• Милениците да се ​​заштитат од суровост, занемарување и убивање;

• Да се ​​воспостави национален рамковен закон за прифатилишта.

Образованието е еднo од долгорочните позитивни решенија за контрола на бездомните животни, па затоа од фундаментално значење е промовирање на едукативни кампањи насочени кон промовирање на непречена и конструктивна коегзистенција меѓу луѓето и животните. За да се постигнат споменатите резултати, потребно е во овие кампањи покрај сопствениците на животни, да се вклучат сите граѓани (возрасни, млади и деца) со вклучување на сите релевантни чинители (на пример, училиштата и медиумите), како и луѓето кои работат со животни. Главните аспекти се однесуваат на следново:

• Да се ​​воведе концептот на одговорно сопствеништво, важноста од стерилизација, вакцинација, идентификација и регистрација;

• Да се ​​поттикнат сопствениците да ги стерилизираат, вакцинираат, да ги идентификуваат и да ги регистрираат своите миленици;

• Да се ​​поттикнат и промовираат најдобрите практики од соседните земји;

• Да се ​​промовира одговорна грижа за маалските бездомни кучиња;

• Да се ​​едуцираат граѓаните и да се промовира почитувањето на биолошките, психолошките и етолошките потреби на милениците;

• Да се ​​поттикнат волонтерството во прифатилиштата за кучиња и одговорното вдомување;
• Да се обесхрабри купувањето на домашни миленици;

• Да се ​​поттикнат луѓето да пријавуваат малтретирање, злоупотреба и убиство на животни до соодветните органи;

• Да се ​​обучат луѓето кои работат со животни (како во прифатилиштата, така и на улиците).

Од правна и судска гледна точка треба да се гарантираат следните критериуми:
• Полицијата и судството треба да бидат оспособени за примање извештаи во случаи на малтретирање, злоупотреба или убивање на животни и треба да бидат подготвени и спремни да спроведат истраги за кривични дела против животни (в. дел 6, Полиција за животни)

• Исто така, полицијата и судството треба да бидат оспособени да го следат раководењето на прифатилиштата во кои не смее да постои ризик од конфликт на интереси и корупција. Ова важи особено за општинските прифатилишта.

Од здравствена гледна точка, програмата Залови-стерилизирај-врати (CNR), дел од Европската конвенција за заштита на домашни миленици, призната од страна на Светската здравствена организација, различни национални закони и бројни меѓународни НВО-и за благосостојбата на животните, е единствено решение што ќе придонесе за позитивни, долгорочни и одржливи резултати во управувањето со бездомните животни, особено ако се применува во комбинација со веќе споменатите законодавни, образовни и судски алатки.
Стерилизацијата на животните со сопственик и бездомните кучиња и мачки, исто така, им помага на поединечните животни во намалување на опасноста од болести, ги отстранува трошоците за енергија во одгледување и го намалува метаболизмот поради што се олеснува одржувањето на тежината кај животните. Покрај тоа, има придобивки и во однесувањето кај кучињата и кај мачките, т.е. се намалува раздразливоста на животните до 90%/

**6.5 Предложени решенија во Македонија**

Во контекст на горенаведеното и спроведената анализа на тековната ситуација во Македонија, се предлагаат и силно се препорачуваат следниве иницијативи, кои во неколку наврати беа усвоени и подржани и од страна на Европскиот парламент:
• Како држава-членка на Советот на Европа, Република Македонија треба да ја потпише и ратификува, што е можно поскоро, Европската конвенција за заштита на животните;
• Веднаш да престанат сите кампањи и активности за убивање на животни и да започне решавање на прашањето на алтернативен начин следејќи ги насоките на Светската здравствена организација, како што е програмата Залови-стерилизирај-врати, и исклучување на усмртувањето (законска забрана за еутаназија на бездомните животни) ;
• Да се ​​бара од општинските власти да ги реорганизираат општинските прифатилишта во соработка со НВО-и за благосостојбата на животните;

• Да се ​​промовираат едукативни кампањи со фокус на сопствениците, граѓаните и работниците кои имаат контакт со животни во соработка со сите релевантни чинители како што се, меѓу другите, НВО-и за благосостојбата на животните, училиштата и медиумите;

• Да се ​​организираат овие едукативни кампањи следејќи ги горенаведените критериуми и цели;

• Да се ​​воспостави национален рамковен закон за прифатилишта;

• Да се ​​поттикне волонтерството во прифатилиштата и одговорно вдомување;

• Да се ​​регулира дејноста на пет-шоповите и одгледувачниците, особено продавниците и комерцијалните одгледувачи треба да бидат лиценцирани на основа на инспекција за да се осигура дека просториите и условите во кои животните се чуваат се погодни од гледна точка на благосостојбата на животните, како и јавното здравство, и дека е обезбедена соодветна грижа за животните;

• Да се ​​воспостави ефикасен правен систем за заштита и благосостојбата на животните.

Контакт:

Столе Велковски, Анима Мунди 077 487 253, 077 487 255

Наталија Радивојевиќ Миленкова, адвокат: 077 742 324



 